Robert Boyle o ne a itse gore tota le ka bo1573, setlhopha sengwe sa bakanoki se ne se setse se simolotse go ranolela dikarolo dingwe tsa Baebele mo puong ya kwa Ireland. Ka 1602, ba ne ba gatisa karolo e e itseweng e le Tesetamente e Ntšha ka Se-Ireland. Moragonyana ka 1640, go ne ga wediwa thanolo ya Se-Ireland ya Dikwalo Tsa Sehebera tse di itseweng e le Tesetamente e Kgologolo. Thanolo eno ga e a ka ya gatisiwa go fitlha ka 1685, fa Boyle a sena go thusa ka madi gore porojeke eno e dirwe. Se se kgatlhang ke gore dibuka tsa dikwalo tse go sa tlhomamisiweng gore di boammaaruri le tsone di ne di ranoletswe mo puong ya kwa Ireland. Dikwalo tseno tse go sa tlhomamisiweng gore di boammaaruri ke motlobo wa dikwalo tse e seng karolo ya Baebele tse gantsi di pataganngwang le Baebele di bo di gatisiwa e le buka e le nngwe. Le fa go ntse jalo, e re ka Boyle a ne a rata boammaaruri, o ne a gana go gatisa dibuka tseo tse di seng boammaaruri.